ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Μαρτίου 2010 για την απόσυρση της αναφοράς του προτύπου EN 353-1:2002 «Μέσα ατομικής προστασίας έναντι πτώσεων από ύψος - Μέρος 1: Συγκρατητές από πτώση καθοδηγούμενου τύπου που συμπεριλαμβάνουν δύσκαμπτο αγκυροβολημένο ατσαλόσυρμα» σύμφωνα με την οδηγία 89/686/ΕΟΚ του Συμβουλίου [κοινοποιηθείσα υπό τον αριθμό Ε(2010) 1619] (Κείμενο που παρουσιάζει ενδιαφέρον για τον ΕΟΧ) (2010/170/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (1), και ιδίως το άρθρο 6 παράγραφος 1, τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (2), Εκτιμώντας τα ακόλουθα: (1) Το ευρωπαϊκό πρότυπο EN 353-1:2002, «Μέσα ατομικής προστασίας έναντι πτώσεων από ύψος - Μέρος 1: Ανακόπτες πτώσης καθοδηγούμενου τύπου που συμπεριλαμβάνουν δύσκαμπτο αγκυροβολημένο ατσαλόσυρμα» εξέδωσε η Ευρωπαϊκή Επιτροπή Τυποποίησης (CEN) στις 12 Μαρτίου 2002. Τα στοιχεία του προτύπου δημοσιεύτηκαν για πρώτη φορά στην Επίσημη Εφημερίδα της Ευρωπαϊκής Ένωσης στις 28 Αυγούστου 2003 (3). (2) Το Ηνωμένο Βασίλειο υπέβαλε επίσημη ένσταση αναφορικά με το πρότυπο EN 353-1:2002. (3) Όσον αφορά τη ρήτρα 4.7 του πρότυπου EN 353-1:2002, το Ηνωμένο Βασίλειο θεωρεί ότι οι προδιαγραφές που αφορούν τις οδηγίες χρήσης δεν πληρούν τους όρους που αναφέρονται στο τμήμα 4 στοιχεία α) και β) του παραρτήματος II της οδηγίας. (4) Βάσει της ρήτρας 5 του προτύπου EN 353-1:2002, το Ηνωμένο Βασίλειο θεωρεί ότι η δοκιμή που αναφέρθηκε δεν ελέγχει λογικά προβλέψιμες συνθήκες πτώσης, όπως μια «πτώση προς τα πίσω» ή «πλαγίως», πράγμα που οδηγεί σε σημαντικό κίνδυνο βάσει του οποίου η διάταξη ενδέχεται να πέσει. Συνεπώς, το Ηνωμένο Βασίλειο πιστεύει ότι το πρότυπο δεν πληροί τους όρους που αναφέρονται στα τμήματα 1.1.1 και 3.1.2.2 του παραρτήματος II της οδηγίας. (5) Αφού εξέτασε το πρότυπο EN 353-1:2002 η Επιτροπή κατέληξε στο συμπέρασμα ότι το πρότυπο αποτυγχάνει να ικανοποιήσει πλήρως τις βασικές απαιτήσεις υγείας και ασφάλειας που καθορίζονται στα τμήματα 1.1.1, 1.4 και 3.1.2.2 του παραρτήματος II της οδηγίας 89/686/ΕΟΚ. (6) Η αναφορά του προτύπου EN 353-1:2002 πρέπει επομένως να αποσυρθεί από τον πίνακα εναρμονισμένων προτύπων που περιέχεται στην Επίσημη Εφημερίδα της Ευρωπαϊκής Ένωσης, με αποτέλεσμα η συμμόρφωση προς τα αντίστοιχα εθνικά πρότυπα που μεταφέρουν στην οικεία εθνική νομοθεσία το εναρμονισμένο πρότυπο EN 353-1:2002 να μην αποτελεί πλέον τεκμήριο συμμόρφωσης προς τις βασικές απαιτήσεις υγείας και ασφάλειας της οδηγίας 89/686/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η αναφορά του προτύπου EN 353-1:2002 «Μέσα ατομικής προστασίας έναντι πτώσεων από ύψος - Μέρος 1: Ανακόπτες πτώσης καθοδηγούμενου τύπου που συμπεριλαμβάνουν δύσκαμπτο αγκυροβολημένο ατσαλόσυρμα» αποσύρεται από τον πίνακα εναρμονισμένων προτύπων που δημοσιεύεται στην Επίσημη Εφημερίδα της Ευρωπαϊκής Ένωσης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 19 Μαρτίου 2010.

[Source: multi_eurlex | Tokens: 2963]